ଜଗତସିଂହପୁର, ମେ ୯ (ଲୋକାଲ ୱାୟାର): କରୋନା ସଂକ୍ରମଣ ଆଶଙ୍କାରେ ବାଲିକୁଦା ବ୍ଲକ ଅନ୍ତର୍ଗତ ବରମୁଣ୍ଡୁଳି ପଂଚାୟତର ବିରିହାପଡା, ପତ୍ରପଡା, ଦଶବାଟିଆ, ତଳଗାଁର ଗ୍ରାମବାସୀଙ୍କୁ ପାଖ ଗାଁରୁ ପାନୀୟ ଜଳ ଆଣିବାକୁ ବାରଣ କରାଯାଇଛି ।
ଗ୍ରୀଷ୍ମପ୍ରବାହ ବେଳେ ଉତ୍କଟ ଜଳ ସଙ୍କଟ ଭୋଗୁଥିବା ଏହି ଗ୍ରାମବାସୀମାନେ ପିଇବା ପାଣି ଦାବିରେ ବିକ୍ଷୋଭ ପ୍ରଦର୍ଶନ କରିଛନ୍ତି ।
ବାଲିକୁଦା ବ୍ଲକର ବିଭିନ୍ନ ଗାଁରେ କରୋନା ସଂକ୍ରମଣ ମାମଲା ବଢି ଚାଲିଥିବାରୁ ଲୋକେ ଆତଙ୍କିତ ଅବସ୍ଥାରେ ଅଛନ୍ତି ।
ସଟଡାଉନ ଓ ଲକଡାଉନ ସତ୍ୱେ ପାନୀୟ ଜଳ ସଙ୍କଟ ଥିବା ଗାଁର ଲୋକେ ପାଣି ଆଣିବାକୁ ପାଖ ଗାଁକୁ ଯାଇଥାନ୍ତି ।
ହେଲେ ସଂକ୍ରମଣ ଭୟରେ ସେମାନଙ୍କୁ ପାଣି ନେବାକୁ ବାରଣ କରାଯାଉଛି ।
ବାରାମୁଣ୍ଡୁଳି ପଂଚାୟତର ଗାଁଗୁଡିକୁ ଶୋଭା ପାନୀୟ ଜଳ ପ୍ରକଳ୍ପରୁ ଜଳ ଯୋଗାଣ ବ୍ୟବସ୍ଥା ଥିବା ବେଳେ ବାରମ୍ବାର ବିଦ୍ୟୁତ କାଟ, ପାଇପ କାଟି ପାଣି ଚୋରି ଆଦି ଯୋଗୁଁ ଜଳ ଯୋଗାଣରେ ସମସ୍ୟା ହେଉଛି ।
ତେଣୁ ସେମାନେ କୁସୁପୁର ପଂଚାୟତର ଅଲଣା, ବହକଣା, ନୂଆଗାଁକୁ ଯାଇ ପାଣି ଆଣିଥାନ୍ତି । କୁସୁପୁର ପଂଚାୟତର ଦୁଇ ଜଣ ପ୍ରବାସୀ ଫେରନ୍ତା କୋଭିଡ ପଜିଟିଭ ଚିହ୍ନଟ ହେବା ପରେ ଆତଙ୍କ ଖେଳି ଯାଇଛି ।
ତେବେ ପାଣି ନେବାକୁ ବାଧା ଦିଆଯାଇଥିବା ସମ୍ପର୍କରେ କୌଣସି ଅଭିଯୋଗ ମିଳିନାହିଁ ବୋଲି କହିଛନ୍ତି କୁସୁପୁର ସରପଂଚ ମମତା ମଞ୍ଜରୀ ହାତୀ ।
ପାନୀୟ ଜଳ ସମସ୍ୟା ସମାଧାନ କରିବା ସହ ତୁରନ୍ତ ଟ୍ୟାଙ୍କର ଯୋଗେ ପିଇବା ପାଣି ଯୋଗାଣରେ ପ୍ରଶାସନର ହସ୍ତକ୍ଷେପ ଲୋଡି ବରମୁଣ୍ଡୁଳି ପଂଚାୟତର ମହିଳାମାନେ ବିକ୍ଷୋଭ ପ୍ରଦର୍ଶନ କରିଥିଲେ । ପଂଚାୟତର ପାନୀୟ ଜଳ ସମସ୍ୟା ଉତ୍କଟ ରହିଛି ।
ପାଇପ ଯୋଗେ ମିଳୁଥିବା ପାଣି ଗାଁର ସବୁ ପରିବାରରେ ପହଁଚି ପାରୁନାହିଁ । ଫଳରେ ଲୋକେ ଅନ୍ୟ ଗାଁକୁ ପାଣି ଆଣିବାକୁ ଯାଉଛନ୍ତି ।
ସମସ୍ୟା ସମାଧାନ ପାଇଁ ଟ୍ୟାଙ୍କର ଯୋଗେ ପିଇବା ପାଣି ଯୋଗାଇ ଦେବାକୁ ପଦକ୍ଷେପ ନିଆଯାଉଛି ବୋଲି ବରମୁଣ୍ଡୁଳି ସରପଂଚ ନିରଞ୍ଜନ ପଣ୍ଡା କହିଛନ୍ତି ।
ଜଗତସିଂହପୁର, ମେ ୯ (ଲୋକାଲ ୱାୟାର): ରକ୍ତଦାନ କରି ଜଣେ ଥାଲାସେମିଆ ରୋଗୀଙ୍କ ଜୀବନ ବଂଚାଇ ଉଦାହରଣ ସାଜିଛନ୍ତି ଜଗତସିଂହପୁର ଜିଲ୍ଲା ମୁଖ୍ୟ ଡାକ୍ତରଖାନାର ସୁରକ୍ଷା କର୍ମୀ ପ୍ରଭାତ ରଞ୍ଜନ ବେହେରା ।
ସଟ୍ଡାଉନ, ବ୍ଲଡ ବ୍ୟାଙ୍କରେ ରକ୍ତ ନଥିବାରୁ ରୋଗୀର ଅବସ୍ଥା ଗୁରୁତର ହୋଇ ପଡିଥିବା ବେଳେ ଦେବଦୂତ ସାଜିଥିଲେ ଏହି ସୁରକ୍ଷା କର୍ମୀ ଜଣକ ।
ତିର୍ତୋଲ ଥାନା ଅନ୍ତର୍ଗତ ମଲନ୍ଦ ଗାଁର ଥାଲାସେମିଆ ପୀଡିତ ୧୦ ବର୍ଷୀୟ ବିଭୁପ୍ରସାଦ ମହଲଙ୍କ ସ୍ୱାସ୍ଥ୍ୟାବସ୍ଥା ଗୁରୁତର ହେବାରୁ ତାଙ୍କୁ ଜିଲ୍ଲା ମୁଖ୍ୟ ଡାକ୍ତରଖାନାକୁ ଆଣା ଯାଇଥିଲା ।
ରକ୍ତ ଦରକାର ଥିବା ବେଳେ ବ୍ଲଡ ବ୍ୟାଙ୍କରେ ନିର୍ଦ୍ଦିଷ୍ଟ ବ୍ଲଡ ଗ୍ରୁପର ରକ୍ତ ନଥିଲା ।
ରକ୍ତ ନଥିବା ସମ୍ପର୍କରେ ସମାଜସେବୀ ସରୋଜ କୁମାର ବିଶ୍ୱାଳ ବିଭୁପ୍ରସାଦଙ୍କ ପରିବାର ସଦସ୍ୟଙ୍କ ଠାରୁ ଜାଣିବା ପରେ ରକ୍ତଦାତାଙ୍କ ସନ୍ଧାନରେ ଲାଗି ପଡିଥିଲେ ।
ଏହି ଖବର ଡାକ୍ତରଖାନାର ସୁରକ୍ଷା କର୍ମୀ ପ୍ରଭାତ ରଞ୍ଜନ ବେହେରା ପାଇବା ପରେ ରକ୍ତଦାନ ପାଇଁ ଆଗେଇ ଆସିଥିଲେ ।
ସଙ୍କଟ ବେଳେ ରକ୍ତ ଦେଇ ପିଲାଟିର ଜୀବନ ବଂଚାଇ ପାରିଥିବାରୁ ବେଶ ଖୁସି ଅଛି ବୋଲି କହିଛନ୍ତି ପ୍ରଭାତ ରଞ୍ଜନ ।
ଅସହାୟ ଅବସ୍ଥାରେ ଆମେ ସାହାଯ୍ୟ ପାଇଁ ଅନାଇ ବସିଥିବା ବେଳେ ପ୍ରଭାତ ରଞ୍ଜନ ରକ୍ତଦାନ କରିବାକୁ ଆଗେଇ ଆସିଥିଲେ ।
ସଙ୍କଟ ବେଳେ ପ୍ରଭାତ ପ୍ରଦର୍ଶନ କରିଥିବା ମାନବିକତାକୁ ଯେତେ ପ୍ରଶଂସା କଲେ ବି କମ ହେବ ବୋଲି କହିଛନ୍ତି ବିଭୁପ୍ରସାଦଙ୍କ ବାପା ଅଭିମନ୍ୟୁ ।
ଜଗତସିଂହପୁର, ମେ ୮ (ଲୋକାଲ ୱାୟାର): ଲୋକେ କୋଭିଡ-୧୯ ନିୟମାବଳୀ ପାଳନ କରୁନଥିବାରୁ ଜଗତସିଂହପୁର ଜିଲ୍ଲାର ଗ୍ରାମାଚଂଳ ହାଟଗୁଡିକ ସଂକ୍ରମଣର ହଟସ୍ପଟ ପାଲଟିବା ଆଶଙ୍କା ସୃଷ୍ଟି ହୋଇଛି ।
ହାଟ ଉପରେ ଗ୍ରାମାଞ୍ଚଳର ଲୋକେ ନିର୍ଭରଶୀଳ ହୋଇଥିବା ବେଳେ ସାମାଜିକ ଦୂରତ୍ୱ ବଜାୟ ରଖିବା, ହାତ ଧୋଇବା ପାଇଁ ସୁବିଧା ନଥିବା ବେଳେ ନିୟମିତ ବ୍ୟବଧାନରେ ବିଶୋଧନ ମଧ୍ୟ ହେଉନାହିଁ ।
ସୋମନାଥ ହାଟ, ଡିହସାହି ହାଟ, ଅଲଣା ହାଟ, କେନ୍ଦାଳ ହାଟ, ମଣ୍ଡାସାହି ହାଟ ଭଳି ପ୍ରାୟ ୫୦ଟି ହାଟ ଜିଲ୍ଲାର ବିଭିନ୍ନ ସ୍ଥାନରେ ରହିଛି ।
ହାଟଗୁଡ଼ିକରେ କୋଭିଡ ଗାଇଡଲାଇନ କଡାକଡି ପାଳନ ପାଇଁ ଜିଲ୍ଲା ପ୍ରଶାସନ ବିଡିଓ ଓ ତହସିଲଦାରଙ୍କୁ ନିଦେ୍ର୍ଦଶ ଦେଇଛି ।
ହେଲେ ସକାଳ ୬ଟାରୁ ୧୨ ଯାଏଁ ବସୁଥିବା ହାଟଗୁଡ଼ିକରେ କରୋନା ଗାଇଡଲାଇନର ଉଲ୍ଲଂଘନ ହେଉଥିଲେ ମଧ୍ୟ କିଛି ସ୍ଥାନକୁ ଛାଡ଼ି ଦେଲେ ଅନ୍ୟ ସ୍ଥାନରେ କୌଣସି କାର୍ଯ୍ୟାନୁଷ୍ଠାନ ଗ୍ରହଣ କରାଯାଉନାହିଁ ।
ଜିଲ୍ଲା ପ୍ରଶାସନ ପକ୍ଷରୁ ଲୋକଙ୍କ ନିକଟରେ ଆବଶ୍ୟକୀୟ ସାମଗ୍ରୀ ପହଞ୍ଚାଇବାର କୌଣସି ବ୍ୟବସ୍ଥା ହୋଇନଥିବାରୁ ଲୋକେ ସେସବୁ କିଣିବା ପାଇଁ ହାଟ, ବଜାରରେ ଭିଡ଼ ଲଗାଉଛନ୍ତି ।
ଏହାର ସୁଯୋଗ ନେଇ ଅସାଧୁ ବ୍ୟବସାୟୀମାନେ ଅତ୍ୟାବଶ୍ୟକ ସାମଗ୍ରୀ, ପନିପରିବା ଆଦିର ଦାମ ବଢ଼ାଇ ଦେଉଛନ୍ତି ।
ତେବେ ରଘୁନାଥପୁର ଓ ବିରିଡି ତହସିଲରେ କିଛି ସାପ୍ତାହିକ ହାଟ ବନ୍ଦ କରାଯାଇଛି ।
ହାଟଗୁଡ଼ିକରେ କୋଭିଡ ନିୟମାବଳୀ ଉଲ୍ଲଂଘନ ହେବାରୁ ଲୋକଙ୍କ ସୁରକ୍ଷା ପାଇଁ ରଘୁନାଥପୁର, ଜଇପୁର, ରେଢୁଆ ହାଟକୁ ବନ୍ଦ କରି ଦିଆଯାଇଛି ବୋଲି ରଘୁନାଥପୁର ତହସିଲଦାର ରୂପାଲିକା ଦାଶ କହିଛନ୍ତି ।
ଜଗତସିଂହପୁର, ମେ ୬ (ଲୋକାଲ ୱାୟାର): ଆହାର କେନ୍ଦ୍ରରୁ ପାର୍ସଲ ନେଇ ବାହାରେ ଖାଇପାରିବେ ବୋଲି ସ୍ୱତନ୍ତ୍ର ରିଲିଫ କମିଶନରଙ୍କ ନିଷ୍ପତି ପରେ ଜଗତସିଂହପୁର ଜିଲ୍ଲା ମୁଖ୍ୟାଳୟ ପରିସରରେ ବ୍ୟବହୃତ ଥାଳି ଗଦା ହୋଇ ରହି ସଂକ୍ରମଣର ଆଶଙ୍କା ବଢାଇଛି ।
କୋଭିଡ ପରୀକ୍ଷଣ, ଟୀକାକରଣ ପାଇଁ ଡାକ୍ତରଖାନା ଆସୁଥିବା ଲୋକେ ଆହାର କେନ୍ଦ୍ରରୁ ଖାଦ୍ୟ କିଣି ବାହାରେ ଖାଉଛନ୍ତି ।
ଏମାନଙ୍କ ମଧ୍ୟରେ ସଂକ୍ରମିତ ବ୍ୟକ୍ତି ମଧ୍ୟ ଅଛନ୍ତି । ସଂକ୍ରମିତ ବ୍ୟକ୍ତିଙ୍କ ବ୍ୟବହୃତ ଥାଳି ବାହାରେ ପଡିବା ଯୋଗୁଁ ସଂକ୍ରମଣର ଆଶଙ୍କା ରହୁଛି ।
ସେହିପରି ଆହାର କେନ୍ଦ୍ରରେ ଥାଳି ମିଳୁ ନଥିବାରୁ ଲୋକ ବାହାରୁ ଥାଳି କିଣି ଖାଦ୍ୟ ଆଣୁଛନ୍ତି ।
ଉପଯୁକ୍ତ ଭାବେ ପ୍ୟାକିଂ ହୋଇନଥିବାରୁ ଆଖପାଖରେ ଖାଇ ଥାଳି ଫୋପାଡୁଛନ୍ତି । ସେପଟେ ଲୋକଙ୍କ ଅସୁବିଧାର ଫାଇଦା ଉଠାଇ କିଛି ବ୍ୟବସାୟୀ ଅଧିକ ଦାମରେ ଥାଳି ବିକ୍ରି କରୁଛନ୍ତି ।
ସ୍ୱାସ୍ଥ୍ୟ ବିଭାଗ କିମ୍ବା ଜିଲ୍ଲା ପ୍ରଶାସନ ଏହି ସମସ୍ୟା ପ୍ରତି ଦୃଷ୍ଟି ଦେଉନଥିବାରୁ ସଂକ୍ରମଣ ବଢିବ ବୋଲି ସ୍ଥାନୀୟ ଲୋକେ ଅଭିଯୋଗ କରିଛନ୍ତି ।
କେବଳ ଜଗତସିଂହପୁର ଡାକ୍ତରଖାନା ଆହାର କେନ୍ଦ୍ରରେ ନୁହେଁ ପାରାଦୀପରେ ଥିବା ଦୁଇଟି ଆହାର କେନ୍ଦ୍ରରେ ମଧ୍ୟ ସମାନ ଅବ୍ୟବସ୍ଥା ଦେଖିବାକୁ ମିଳିଛି ।
ଏ ସମ୍ପର୍କରେ ଜଗତସିଂହପୁର ମ୍ୟୁନିସିପାଲିଟିର ଭାରପ୍ରାପ୍ତ ନିର୍ବାହୀ ଅଧିକାରୀ ଅଞ୍ଜଳି ତରାଇଙ୍କ ମତାମତ ଜାଣିବାକୁ ଚେଷ୍ଟା କରା ଯାଇଥିଲେ ମଧ୍ୟ ଉତର ମିଳିନଥିଲା ।
ତେବେ ଆହାର କେନ୍ଦ୍ରର ନୋଡାଲ ଅଧିକାରୀ ସୁଶାନ୍ତ କୁମାର ଘଡେଇ କହିଛନ୍ତି ଲୋକେ ବାଧ୍ୟ ହୋଇ ଥାଳି କିଣି ପାର୍ସଲ ନେଉଛନ୍ତି ।
ଲୋକେ ଏଣେତେଣେ ଖାଇ ପ୍ଲେଟ ପକାଉଥିବାରୁ ପରିବେଶ ପ୍ରଦୂଷିତ ହେଉଛି । ପାଣ୍ଠି ଅଭାବ ଯୋଗୁଁ ଲୋକଙ୍କୁ ଖାଦ୍ୟ ପ୍ୟାକ୍ କରି ଦିଆ ଯାଇପାରୁନାହିଁ ।
ଜଗତସିଂହପୁର, ମେ ୪ (ଲୋକାଲ ୱାୟାର): ରସୁଲପୁର ଠାରେ ନିର୍ମିତ ହେଉଥିବା ପ୍ରସ୍ତାବିତ ୨୦ କେଏଲଡି ସେପ୍ଟେଜ ଟ୍ରିଟମେଂଟ ପ୍ଲାଂଟ କାମ ବନ୍ଦ କରିଛନ୍ତି ରସୁଲପୁର, ଦେଭୋଗ, ଚାଟରା, ଗାଲୁପଡା ଅଞ୍ଚଳର ମହିଳାମାନେ ।
ଓଡ଼ିଶା ହାଇକୋର୍ଟଙ୍କ ନିଦେ୍ର୍ଦଶ କ୍ରମେ ମ୍ୟୁନିସିପାଲିଟି କଠିନ ବର୍ଜ୍ୟ (ପ୍ରବନ୍ଧନ ଓ ପରିଚାଳନା) ଅଧିନିୟମ, ୨୦୦୦ ଅନୁଯାୟୀ ପ୍ରତି ମୁ୍ୟନିସିପାଲିଟିରେ ବର୍ଜ୍ୟ ବିଶୋଧନ ବ୍ୟବସ୍ଥା ରହିବା ବାଧ୍ୟତାମୂଳକ ।
ହେଲେ ଜଗତସିଂହପୁର ମ୍ୟୁନିସିପାଲିଟି ଏହାର ଉଲ୍ଲଙ୍ଘନ କରୁଛି । ବିଭିନ୍ନ ୱାର୍ଡରେ ପରିମଳ ବ୍ୟବସ୍ଥା ଶୋଚନୀୟ ହୋଇ ପଡ଼ିଲାଣି ।
କଠିନ ବର୍ଜ୍ୟ ପ୍ରବନ୍ଧନ ବ୍ୟବସ୍ଥା ନଥିବାରୁ ବର୍ଜ୍ୟଗୁଡିକ କଲେଜ ଛକର ଏକ ଖୋଲା ସ୍ଥାନରେ ଗଦା ହେଉଛି ।
ପୂର୍ବରୁ ପ୍ରଶାସନ ମ୍ୟୁନିସିପାଲିଟି ଅନ୍ତର୍ଗତ କଣ୍ଟାବଲ୍ଲଭପୁରରେ ପ୍ଲାଣ୍ଟ କରିବାକୁ ନିଷ୍ପତ୍ତି ନେଇଥିଲା । ହେଲେ ସ୍ଥାନୀୟ ଲୋକଙ୍କ ବିରୋଧ ଯୋଗୁ କର୍ତୃପକ୍ଷ ସ୍ଥାନ ବଦଳାଇଥିଲେ ।
ଅଧିକାରୀମାନେ ପ୍ଲାଣ୍ଟ ସମ୍ପର୍କରେ କୌଣସି ସୂଚନା ଦେଇନାହାନ୍ତି । ଗୋଚର ଜମି ଉପରେ ପ୍ଲାଂଟଟି ନିର୍ମିତ ହେଉଛି ।
ତେଣୁ ଏହି ବେଆଇନ କାମକୁ ବିରୋଧ କରୁଛୁ ବୋଲି ମହିଳାମାନଙ୍କ ନେତ୍ରୀ ଲକ୍ଷ୍ମୀପ୍ରିୟା ଦାସ କହିଛନ୍ତି ।
ସେହିପରି କର୍ତ୍ତୃପକ୍ଷ ଗ୍ରାମବାସୀଙ୍କୁ ପାର୍କ ନିର୍ମାଣ ହେବ କହି ସେପ୍ଟେଜ ଟ୍ରିଟମେଂଟ ପ୍ଲାଂଟ ନିର୍ମାଣ କରୁଥିବାରୁ ଏ ଅଂଚଳର ପରିବେଶ ନଷ୍ଟ ହେବ ।
ଅଧିକାରୀମାନେ କିଛି ନିରକ୍ଷର ଗ୍ରାମବାସୀଙ୍କ ଟିପ ଚିହ୍ନ ନେଇ ଯାଇଛନ୍ତି । କୌଣସି ପରିସ୍ଥିତିରେ ଏଠାରେ ପ୍ଲାଂଟ ନିର୍ମିତ ହୋଇପାରିବ ନାହିଁ ବୋଲି କହିଛନ୍ତି ଆଉ ଜଣେ ନେତ୍ରୀ ଅହଲ୍ୟା ଦେବୀ ।
ସ୍ଥାନୀୟ ଅଞ୍ଚଳରେ ପାର୍ତ ସହିତ ପ୍ଲାଣ୍ଟ ନିର୍ମାଣ ପାଇଁ ୩ କୋଟି ଟଙ୍କାର ଟେଣ୍ଡର ପ୍ରଦାନ କରାଯାଇଛି । ରସୁଲପୁରର ୩ ଏକର ଜମିରେ ଏହି ପ୍ଲାଂଟ ସ୍ଥାପନ ହେବ । ହେଲେ କଂଟାବଲ୍ଲଭପୁର ଓ ରସୁଲପୁର ଗ୍ରାମବାସୀ ବିରୋଧ କରୁଥିବାରୁ ପ୍ଲାଣ୍ଟ ସ୍ଥାପନ ନେଇ ଅନିଶ୍ଚିତତା ଦେଖା ଦେଇଛି ବୋଲି ଜଗତସିଂହପୁର ମୁ୍ୟନିସିପାଲିଟିର ଜଣେ ବରିଷ୍ଠ ଅଧିକାରୀ କହିଛନ୍ତି ।
ବିକ୍ଷୋଭ ଖବର ପାଇ ପୁଲିସ ଘଟଣାସ୍ଥଳରେ ପହଁଚି ଉତ୍ତ୍ୟକ୍ତ ମହିଳାମାନଙ୍କୁ ଶାନ୍ତ କରାଇବା ପରେ ଧାରଣା ପ୍ରତ୍ୟାହୃତ ହୋଇଥିଲା ବୋଲି ଜଗତସିଂହପୁର ଥାନା ଆଇଆଇସି କହିଛନ୍ତି ।
ପାରାଦୀପ, ମେ ୪ (ଲୋକାଲ ୱାୟାର): ସଟଡାଉନ ବେଳେ ପିଇବା ପାଣି ଆଣିବାକୁ ଯାଇ ଜଣେ ନାବାଳକ ପୁଲିସ ଆକ୍ରୋଶର ଶୀକାର ହେବା ପରେ ଷଣ୍ଢକୁଦ ବସ୍ତି ବାସିନ୍ଦା ଆତଙ୍କିତ ହୋଇ ପଡିଛନ୍ତି ।
ପାରାଦୀପ ସହରର ଉକ୍ରଟ ପାନୀୟ ଜଳ ସମସ୍ୟାକୁ ଦୃଷ୍ଟିରେ ରଖି ପାରାଦୀପ ମୁ୍ୟନିସିପାଲିଟିର କିଛି ୱାର୍ଡକୁ ପାଣି ଯୋଗାଇ ଦିଆ ଯାଉଥିବା ବେଳେ ଷଣ୍ଢକୁଦ, ଭିତରଗଡ ଓ ଅନ୍ୟ ବସ୍ତିବାସିନ୍ଦା ଆଖପାଖ ଟୁ୍ୟବୱେଲ କିମ୍ବା ଟାଙ୍କିରୁ ପାଣି ଆଣୁଛନ୍ତି ।
ରବିବାର ଷଣ୍ଢକୁଦ ବସ୍ତିର ଜଣେ ୧୪ ବର୍ଷର ନାବାଳକ ଘର ଠାରୁ ଏକ କିଲୋମିଟର ଦୂର ଷ୍ଟାଣ୍ଡ ପୋଷ୍ଟରୁ ପାଣି ଆଣିବାକୁ ଯାଇଥିବା ବେଳେ ପୁଲିସ ତାକୁ ମାଡ ମାରିଥିଲା ।
ପୁଲିସ ମାଡରେ ପିଲାଟି ଚେତାଶୂନ୍ୟ ହୋଇ ପଡିଥିଲା । ଅବସ୍ଥା ସଙ୍କଟାପନ୍ନ ହେବାରୁ ତାକୁ କଟକ ଏସସିବି ମେଡିକାଲକୁ ସ୍ଥାନାନ୍ତର କରାଯାଇଛି ।
ପିଲାଟିର ବାପା ଶିବ ମାଇତି କହିଛନ୍ତି ପୁଅ ପାଖ ଷ୍ଟାଣ୍ଡ ପୋଷ୍ଟକୁ ପାଣି ଆଣିବାକୁ ଯାଇଥିବା ବେଳେ ପୁଲିସ କର୍ମୀଙ୍କ ଲାଠିମାଡରେ ଗୁରୁତର ହୋଇଛି ।
ସରକାର ଘରେ ପାନୀୟ ଜଳ ଯୋଗାଇବା ପାଇଁ ବ୍ୟବସ୍ଥା କରି ନଥିବାରୁ ଆମେ ବାଧ୍ୟ ହୋଇ ପାଣି ଆଣିବାକୁ ଯାଉଛୁ ବୋଲି ସେ କହିଛନ୍ତି ।
ପାରାଦୀପ ମୁ୍ୟନିସିପାଲିଟିର ୧୮ ନମ୍ବର ୱାର୍ଡର କାଉନସିଲର କେ. ଜଗନ୍ନାଥ ରାଓ ଷଣ୍ଢକୁଦ ଅଂଚଳରେ ଜଳାଭାବ ସମସ୍ୟା ରହିଛି ବୋଲି ସ୍ୱୀକାର କରିବା ସହ ସଟଡାଉନ ବେଳେ ପାଣି ଆଣିବାକୁ ଯାଇଥିବା ପିଲାଟିକୁ ପୁଲିସ ମାଡ ମାରିବା ଘଟଣାକୁ ନିନ୍ଦା କରିଛନ୍ତି ।
ଆଗକୁ ପୁଣି ୧୫ ଦିନ ସଟ୍ଡାଉନ ହେଉଥିବାରୁ ଆମେ କେମିତି ଏକ କିଲୋମିଟର ଦୂରରେ ଥିବା ଷ୍ଟାଣ୍ଡ ପୋଷ୍ଟରୁ ପାଣି ଆଣିବୁ ବୋଲି ପ୍ରଶ୍ନ କରିଛନ୍ତି ଷଣ୍ଢକୁଦର ମହିଳାମାନେ ।
ଆହତ ନାବାଳକର ଏସସିବି ମେଡିକାଲ, କଟକରେ ଚିକିତ୍ସା ଚାଲିଛି । ପାଣି ଆଣିବାକୁ ଯାଇଥିବା ନାବାଳକକୁ ମାରି ବେଆଇନ ।
ମାଡ ମାରିଥିବା ପୁଲିସ ହାବିଲଦାର ବିଦ୍ୟାଧର ପରିଡାଙ୍କ ବିରୋଧରେ ଶୃଙ୍ଖଳାଗତ କାର୍ଯ୍ୟାନୁଷ୍ଠାନ ନିଆଯାଇଛି ।
ଜଗତସିଂହପୁର ଏସପି ମଧ୍ୟ ହାବିଲଦାର ପରିଡାଙ୍କୁ କାର୍ଯ୍ୟରୁ ନିଲମ୍ବିତ କରିଛନ୍ତି ବୋଲି ଜଟାଧାରୀ ସାମୁଦ୍ରିକ ଥାନା ଆଇଆଇସି ବିଜୟ କୁମାର ବେକ୍ କହିଛନ୍ତି ।
ଜଗତସିଂହପୁର, ମେ ୨ (ଲୋକାଲ ୱାୟାର): ଜଗତସିଂହପୁରର ଏକ ବେସରକାରୀ ନିଶା ନିବାରଣ କେନ୍ଦ୍ରର ମାଲିକ ଓ ତିନି ଅନ୍ତେବାସୀ ଗତରାତିରେ ଜଣେ ଅନ୍ତେବାସୀଙ୍କୁ ହତ୍ୟା କରିଥିବା ଅଭିଯୋଗ ହୋଇଛି ।
ମୃତକଙ୍କ ପରିବାର ସଦସ୍ୟମାନେ ଜଗତସିଂହପୁର ଥାନା ଅନ୍ତର୍ଗତ କଟକ- ନାଉଗାଁ ଜାତୀୟ ରାଜପଥର କୋର୍ଟ ଛକ ଠାରେ ରାସ୍ତା ଅବରୋଧ କରି ଧାରଣା ପ୍ରଦର୍ଶନ କରିଥିଲେ ।
ବିରିଡି ଥାନା ଅନ୍ତର୍ଗତ ବାଗଲପୁର ଗାଁର ରାଜେଶ ମହାନ୍ତି ଜଗତସିଂହପୁର ଥାନା ଅନ୍ତର୍ଗତ ଚାନ୍ଦପୁର ଠାରେ ଏକ ନିଶା ନିବାରଣ କେନ୍ଦ୍ର ଚଳାଉଛନ୍ତି ।
ସେଠାରେ ପ୍ରାୟ ୨୨ ଅନ୍ତେବାସୀ ରହୁଛନ୍ତି । ଗତ ରାତିରେ ମହାନ୍ତି ଓ ସେକ ଜବାର ନାମକ ଜଣେ ଅନ୍ତେବାସୀଙ୍କ ମଧ୍ୟରେ ନିଶା ନିବାରଣ କେନ୍ଦ୍ରର ଅବ୍ୟବସ୍ଥାକୁ ନେଇ ଝଗଡା ହୋଇଥିଲା ।
ତେବେ ତିନି ଅନ୍ତେବାସୀଙ୍କ ମିଳିତ ଆକ୍ରମଣରେ ଜବାର ଗୁରୁତର ଆହତ ହୋଇଥିଲେ । ତାଙ୍କୁ ଜିଲ୍ଲା ମୁଖ୍ୟ ଡାକ୍ତରଖାନାରେ ଭର୍ତି କରାଯାଇଥିଲା ।
ଜବାର ଗୁରୁତର ଆହତ ହେବା ପରେ ୧୮ ଅନ୍ତେବାସୀ ଓ ଅଭିଯୁକ୍ତ ମହାନ୍ତି କେନ୍ଦ୍ରରୁ ଫେରାର ହୋଇ ଯାଇଛନ୍ତି ।
ହତ୍ୟା ଖବର ଶୁଣିବା ପରେ ଉତ୍ୟକ୍ତ ପରିବାର ସଦସ୍ୟମାନେ ଘଟଣାସ୍ଥଳରେ ପହଁଚି କେନ୍ଦ୍ର ଭଙ୍ଗାରୁଜା କରିଥିଲେ ।
ପରେ ସେମାନେ ଅଭିଯୁକ୍ତମାନଙ୍କ ଗିରଫ ଦାବିରେ କୋର୍ଟ ଛକରେ ରାସ୍ତା ଅବରୋଧ କରିଥିଲେ ।
ପୁଲିସ ଘଟଣାସ୍ଥଳରେ ପହଁଚି ଅପରାଧୀମାନଙ୍କୁ ଖୁବଶୀଘ୍ର ଗିରଫ କରାଯିବା ନେଇ ପ୍ରତିଶ୍ରୁତି ଦେବା ପରେ ଅବରୋଧ ପ୍ରତ୍ୟାହୃତ ହୋଇଥିଲା ।
ମୃତକଙ୍କ ବାପା ଥାନାରେ ଏଫଆଇଆର ଦେଇଛନ୍ତି । ଏସପିଙ୍କ ନିଦେ୍ର୍ଦଶକ୍ରମେ ଆମେ ଦୁଇଟି ପୁଲିସ ଟିମ୍ ଗଠନ କରି ଅପରାଧୀଙ୍କୁ ଧରିବା ପାଇଁ ବିଭିନ୍ନ ସ୍ଥାନକୁ ପଠାଇଛୁ ।
ଗତକାଲି ରାତି ସଂଘର୍ଷର କାରଣ ଜାଣିବା ପାଇଁ ପୁଲିସ ତଦନ୍ତ କରୁଛି । ଫୋରେନସିକ୍ ଟିମ୍ ମୃତୁ୍ୟର କାରଣ ଜାଣିବା ପାଇଁ ଉଦ୍ୟମ କରୁଛି ।
ପୁଲିସ ମୃତ ଦେହକୁ ଜବତ କରି ସ୍ଥାନୀୟ ଡାକ୍ତରଖାନାକୁ ପୋଷ୍ଟମର୍ଟମ ପାଇଁ ପଠାଇଛି ବୋଲି ଜଗତସିଂହପୁର ଏସଡିପିଓ ପ୍ରିୟରଞ୍ଜନ ଶତପଥି କହିଛନ୍ତି ।
ଜଗତସିଂହପୁର, ଏପ୍ରିଲ ୨୪ (ଲୋକାଲ ୱାୟାର): ପ୍ରଚଣ୍ଡ ଖରାରେ କରୋନା ଟିକା ନେବାକୁ ଆସି ହୀନସ୍ତା ହେଉଛନ୍ତି ଜଗତସିଂହପୁର ଜିଲ୍ଲାର ବୟସ୍କ, ବୃଦ୍ଧା ଓ ଦିବ୍ୟାଙ୍ଗଙ୍କ ସମେତ ହଜାର ହଜାର ଲୋକ ।
ପାଣ୍ଠି ନଥିବାରୁ ଅସ୍ଥାୟୀ ଟେଣ୍ଟ ବାନ୍ଧି ଟିକାକରଣ କରାଯାଉଛି । ଜିଲ୍ଲାରେ ପିପିଏଲ ଓ ଆଇଓସିଏଲ ସମେତ ୩୭ଟି ଟୀକାକରଣ କେନ୍ଦ୍ର ରହିଛି ।
ସ୍ୱାସ୍ଥ୍ୟ ବିଭାଗ ପକ୍ଷରୁ ମାତ୍ର ୧୦୦ରୁ ୨୦୦ ଲୋକଙ୍କ ବସିବା ପାଇଁ ବ୍ୟବସ୍ଥା ଥିବା ବେଳେ ୧ ହଜାରରୁ ଅଧିକ ଲୋକ ଟୀକା ନେବାକୁ ଆସୁଛନ୍ତି ।
ଫଳରେ ଟୀକାକରଣ କେନ୍ଦ୍ରରେ କୋଭିଡ ଗାଇଡଲାଇନ ପାଳନ ହେବାରେ ସମସ୍ୟା ଉପୁଜୁଛି । ଅନେକ ସମୟରେ ଟିକା ସରିଯାଉଛି ।
ଟିକାକରଣ କେନ୍ଦ୍ରଗୁଡିକରେ ବିଶ୍ରାମ ଗୃହ, ପିଇବା ପାଣି ଭଳି ମୌଳିକ ସୁବିଧା ନଥିବାରୁ ଲୋକେ ପ୍ରଚଣ୍ଡ ଖରାରେ ଲାଇନ ବାନ୍ଧି ଛିଡ଼ା ହୋଇ ରହୁଛନ୍ତି ।
ଅନେକେ ଟୀକା ନେବାକୁ ଅପେକ୍ଷା କରି ଅସୁସ୍ଥ ମଧ୍ୟ ହୋଇ ପଡୁଛନ୍ତି । ହେଲେ ସେଥିପ୍ରତି ଜନପ୍ରତିନିଧି କିମ୍ବା ପ୍ରଶାସନ କାହାର ନଜର ନାହିଁ ।
ବୟସ୍କ, ବୃଦ୍ଧା, ଦିବ୍ୟାଙ୍ଗମାନଙ୍କ ପାଇଁ ବିଶ୍ରାମ ଗୃହ ଓ ପିଇବା ପାଣି ଭଳି ସୁବିଧା ନଥିବାରୁ ସେମାନେ ହନ୍ତସନ୍ତ ହେଉଛନ୍ତି ।
ଏ ନେଇ ଜିଲ୍ଲାପାଳ, ଜିଲ୍ଲା ମୁଖ୍ୟ ଚିକିତ୍ସା ଅଧିକାରୀ ଓ ଅନ୍ୟ ବରିଷ୍ଠ ଅଧିକାରୀଙ୍କ ହସ୍ତକ୍ଷେପ ଲୋଡାଯାଇଥିଲା ।
ହେଲେ କୌଣସି ସୁଫଳ ନମିଳିବାରୁ ଆନେ୍ଦାଳନ କରିବାକୁ ନିଷ୍ପତ୍ତିି ନେଇଛୁ ବୋଲି କହିଛନ୍ତି ସମାଜସେବୀ ଦେବୀପ୍ରସାଦ ମହାରଣା ।
ପାଣ୍ଠି ନଥିବାରୁ ଜିଲ୍ଲାର ଟୀକାକରଣ କେନ୍ଦ୍ରଗୁଡିକରେ ଅସ୍ଥାୟୀ ବିଶ୍ରାମ ଗୃହ ନିର୍ମାଣ ହୋଇ ପାରିନାହିଁ ।
ଅଧିକ ଲୋକ ଟିକା ନେବାକୁ ଆସୁଥିବାରୁ ସାମାଜିକ ଦୂରତ୍ୱ ରହୁନାହିଁ । ଟୀକା ନଥିବାରୁ ମଙ୍ଗଳବାର ଜିଲ୍ଲାର ୩୭ଟି କେନ୍ଦ୍ର ମଧ୍ୟରୁ କେବଳ ୪ଟି କେନ୍ଦ୍ରରେ ଟିକା ଦିଆଯାଇଛି ।
ମଙ୍ଗଳବାର ରାତି କିମ୍ବା ବୁଧବାର ସୁଦ୍ଧା ଟିକା ନପହଞ୍ଚିଲେ ଜିଲ୍ଲାର ସମସ୍ତ କେନ୍ଦ୍ରରେ ଟୀକାକରଣ ବନ୍ଦ ହୋଇଯିବ ବୋଲି କହିଛନ୍ତି ଜିଲ୍ଲା ଟିକାକରଣ ଅଧିକାରୀ ପି.କେ. ବାରିକ ।
ଜଗତସିଂହପୁର, ଏପ୍ରିଲ ୨୭ (ଲୋକାଲ ୱାୟାର): ଜଗତସିଂହପୁର ଜିଲ୍ଲାରେ କରୋନା ସଂକ୍ରମଣ ବୃଦ୍ଧି ପରିପ୍ରେକ୍ଷୀରେ ଧର୍ମାନୁଷ୍ଠାନଗୁଡିକରେ କୋଭିଡ ଗାଇଡଲାଇନ ପାଳନ ପାଇଁ ଜିଲ୍ଲା ପ୍ରଶାସନ ବିଭିନ୍ନ ଧର୍ମାନୁଷ୍ଠାନର ସହଯୋଗ ଲୋଡ଼ିଛି ।
ଜିଲ୍ଲାପାଳ ସଂଗ୍ରାମ କେଶରୀ ମହାପାତ୍ରଙ୍କ ଅଧ୍ୟକ୍ଷତାରେ ଆୟୋଜିତ ବୈଠକରେ ବିଭିନ୍ନ ମନ୍ଦିର, ଚର୍ଚ୍ଚ, ମସଜିଦରେ କୋଭିଡ ଗାଇଡଲାଇନ ଅନୁଯାୟୀ ରୀତିନୀତି ହେବ ବୋଲି ନିଷ୍ପତି ହୋଇଥିଲା ।
କରୋନା ସଂକ୍ରମଣ ଯୋଗୁଁ ମନ୍ଦିର, ମସଜିଦ ଓ ଚର୍ଚ୍ଚ ବନ୍ଦ ଥିବାରୁ ଭକ୍ତମାନଙ୍କୁ ମନ୍ଦିରକୁ ଯିବାକୁ ବାରଣ କରାଯାଇଛି ।
ମାସ୍କ ପିନ୍ଧିବା, ସାମାଜିକ ଦୂରତ୍ୱ ବଜାୟ ରଖିବା, ହାତ ଧୋଇବା ବାଧ୍ୟତାମୂଳକ ହୋଇଥିବା ବେଳେ ସେବାୟତ ଓ ମନ୍ଦିର, ମସଜିଦ ଓ ଚର୍ଚ୍ଚର କର୍ମଚାରୀ ଏ ନେଇ ସଚେତନତା ସୃଷ୍ଟି କରିବେ ।
ଏହି ଅବସରରେ ବିଭିନ୍ନ ଧର୍ମାନୁଷ୍ଠାନର ପ୍ରତିନିଧିମାନେ ସେମାନଙ୍କ ସମସ୍ୟା ସମ୍ପର୍କରେ ଜିଲ୍ଲାପାଳଙ୍କୁ ଅବଗତ କରାଇଥିଲେ । ଜିଲ୍ଲାପାଳ ସେମାନଙ୍କ ସମସ୍ୟା ସମାଧାନ କରିବାକୁ ପ୍ରତିଶ୍ରୁତି ଦେଇଛନ୍ତି ।
ଜଗତସିଂହପୁର, ଏପ୍ରିଲ ୨୩ (ଲୋକାଲୱେର): ପୁଅର ପ୍ରଥମ ଜନ୍ମବାର୍ଷିକୀରେ ଜହ୍ନରେ ଏକ ଏକର ଜାଗା ଉପହାର ଦେଇଛନ୍ତି ବାପା ।
ଇଣ୍ଟରନ୍ୟାସନାଲ ଲୁନାର ଲ୍ୟାଣ୍ଡ ରେଜିଷ୍ଟ୍ରି, ନ୍ୟୁୟର୍କରୁ ସେ ଏ ନେଇ ସାର୍ଟିଫିକେଟ ମଧ୍ୟ ପାଇ ସାରିଛନ୍ତି ।
ତିର୍ତ୍ତୋଲ ବ୍ଲକ ଅନ୍ତର୍ଗତ ଶାସଙ୍ଗ ଗାଁର ଭାରତୀୟ ସେନାରେ ଚାକିରି କରୁଥିବା ଅମରେନ୍ଦ୍ର ବାରିକ ପୁଅ ସାଇ ସ୍ପନ୍ଦରର ପ୍ରଥମ ଜନ୍ମ ବାର୍ଷିକୀରେ କିଛି ନିଆରା ଉପହାର ଦେବାକୁ ଚିନ୍ତା କରି ଲୁନାର ସୋସାଇଟି ସହାୟତାରେ ଗତ ମେ, ୨୦୨୦ରେ ଜହ୍ନରେ ଏକ ଏକର ଜମି କିଣିଥିଲେ ।
ଏଥିପାଇଁ ତାଙ୍କୁ ୫୦ ହଜାର ଟଙ୍କା ଦେବାକୁ ପଡ଼ିଥିଲା । ଗତ ସପ୍ତାହରେ ଜମିର ସମସ୍ତ କାଗଜପତ୍ର ତାଙ୍କୁ ମିଳିଛି ।
ପୁଅ ସ୍ପନ୍ଦର ମେ ୧୫, ୨୦୨୦ରେ ଜନ୍ମ ହୋଇଥିଲା ଓ ପରିବାରର ନୂଆ ସଦସ୍ୟକୁ କିଛି ନିଆରା ଉପହାର ଦେବାକୁ ନିଷ୍ପତ୍ତି ନେଇଥିଲି ।
ତେଣୁ ଜହ୍ନରେ ଜାଗା କିଣିବାକୁ ଠିକ୍ କଲି । ଆମେରିକାର ଲୁନାର ସୋସାଇଟି ଇଂଟରନ୍ୟାସନାଲ ସହିତ ଯୋଗାଯୋଗ କରିଥିଲି ।
ସେମାନେ ମତେ ଜାଗାର ସ୍ଥାନ, କାଗଜପତ୍ର ପଠାଇଥିଲେ । ପୁଅକୁ କିଛି ନିଆରା ଉପହାର ଦେଇ ପାରିଥିବାରୁ ବେଶ ଖୁସି ବୋଲି ଅମରେନ୍ଦ୍ର କହିଛନ୍ତି ।
ପଛୁଆ ଅଞ୍ଚଳରେ ଚାଲୁଥିବା ଯୋଜନାର ଢାଞ୍ଚାଗତ ପରିବର୍ତ୍ତନର ଆବଶ୍ୟକତା (ଅଭିମତ)
ପଶ୍ଚିମ ଓଡ଼ିଶା ବିକାଶ ପରିଷଦ" ଗତ କିଛି ମାସ ହେବ ଅଧିକ କ୍ରିୟାଶୀଳ ହୋଇଥିବା ଖୁସିର ବିଷୟ, ମାତ୍ର ଏହାର ଢାଞ୍ଚାରେ ଅନେକ ପରିବର୍ତ୍ତନ ଓ ଆହୁରି କିଛି ପ୍ରଶାସନିକ ଆବଶ୍ୟକତା ରହିଛି ।
ଉତ୍କଳୀୟ ପରମ୍ପରାରେ ପରିପୁଷ୍ଟ ନୃତ୍ୟ ଓ ସଂସ୍କୃତିର ବିଭିନ୍ନ ଦିଗରେ ପ୍ରଚାର ଓ ପ୍ରସାର ନିମନ୍ତେ ନିଷ୍ଠାପର ଉଦ୍ୟମର ଆବଶ୍ୟକତା ରହିଛି ।
କେବଳ ରାଜ୍ୟ ଭିତରେ ନୁହେଁ ରାଜ୍ୟ ବାହାରେ ମଧ୍ୟ ଏହାର ପରିବ୍ୟାପ୍ତ ହେବା ଯାଞ୍ଚନୀୟ ।
କୋଭିଡ-୧୯ ନିୟନ୍ତ୍ରଣ ଓ ମୁକାବିଲାରେ ଦେଶର ଶୀର୍ଷ ଦୁଇଟି ରାଜ୍ୟ ମଧ୍ୟରେ ଥିବାରୁ କେନ୍ଦ୍ର ସରକାର ଓଡ଼ିଶାକୁ ପ୍ରଶଂସା କରିଛନ୍ତି ।
କୋଭିଡ-୧୯ ସଙ୍କଟକୁ ସଫଳ ଭାବେ ମୁକାବିଲା କରିଥିବା କେରଳ ଓ ଓଡ଼ିଶାକୁ ବିଶ୍ୱ ଅର୍ଥନୈତିକ ଫୋରମ ପ୍ରଶଂସା କରିଛି ।
ଶବହେବାକୁ ଭାବିଥିଲେ, ଏବେ ଶବକୁ ସାଥୀ କରିଛନ୍ତି ସାଥୀ ଋତୁରାଣୀ (ସ୍ୱତନ୍ତ୍ର)
ଏମିତି ଜଣେ ମହିଳା ହେଲେ ଋତୁରାଣୀ ସେନାପତି । ନିଜ ଘର ବାଲେଶ୍ୱର ହୋଇଥିଲେ ବି ରହୁଛନ୍ତି ପୁରୁଣା ଭୁବନେଶ୍ୱର ଅଞ୍ଚଳରେ ।
ଅନ୍ୟ ଝିଅମାନଙ୍କ ଭଳି ସେ ବି ସ୍ୱପ୍ନ ଦେଖିଥିଲେ । ବିବାହ କରିବେ, ସ୍ୱାମୀ, ପରିବାର, ପିଲାମାନଙ୍କ ସହ ସମୟ କାଟିବେ ।
ସଂଗ୍ରହାଳୟର ସମୃଦ୍ଧ ତାଳପତ୍ର ପାଣ୍ଡୁଲିପି ଗ୍ୟାଲେରିରେ ୨୭ଟି ବିଷୟରେ ୨୦ ହଜାରରୁ ଅଧିକ ପାଣ୍ଡୁଲିପି ସ୍ଥାନ ପାଇଛି ।
ସେହିପରି ପ୍ରତ୍ୱତତ୍ତ୍ୱ ବିଭାଗରେ ଖ୍ରୀଷ୍ଟପୂର୍ବ ତୃତୀୟ ଶତାବ୍ଦୀରୁ ଆରମ୍ଭ କରି ମଧ୍ୟଯୁଗ ଶେଷ ପର୍ଯ୍ୟନ୍ତ ବିଭିନ୍ନ ସମୟର ସ୍ଥାପତ୍ୟ ତିନିଟି ବିରାଟ ହଲରେ ପ୍ରଦର୍ଶିତ ହେଉଛି ।
କେହି କାହାକୁ ଦେଖା ନହୋଇପାରିଲେ କ'ଣ ହେଲା କିନ୍ତୁ ମେରି ଖ୍ରୀଷ୍ଟମାସ୍ କହିବାକୁ ଭୁଲି ନାହାନ୍ତି ।
ଖାସ୍ କରି ବଡ଼ଦିନ ପୂର୍ବରୁ ଆମ ଓଲିଉଡର ତାରକାମାନେ ପ୍ରଶଂସକଙ୍କୁ ମେରି ଖ୍ରୀଷ୍ଟମାସ୍ କହି ବଡ଼ଦିନର ଶୁଭେଚ୍ଛା ଓ ଶୁଭକାମନା ଜଣାଇଛନ୍ତି ।
